《寿平章秋壑师相》
宋代·释大观

稽首毗卢法身主，三身一体圆满觉。
曼殊室利大智海，普贤清净行原门。
大慈悲父观世音，信住行向地等妙。
五十三位善知识，权实拥护天龙神。
慈威加被俨在上，鉴兹赞祝行上空。
癸酉仲秋之八日，定光金地产异人。
自威音前秉正因，向灵山上受记莂。
优钵孕奇时一现，昴宿腾精瑞两间。
千灵嘉会当其时，君臣道合若符节。
升平规模愈持持重，呼吸变故常镇浮。
身徇国难入重险，手扶日毂升中天。
远夷缩缩惮威略，生民熙熙安袵席。
嗣皇矜式尊为师，万彙仰戴恃为命。
佛法流行明盛世，持世护法端有恁。
二千年后视今日，二千年前等无异。
如来慧命期永续，众生正信当不断。
整顿乾坤大力量，安乐黎庶大福德。
我此伽蓝鄮岭东，释尊舍利所镇临。
即兹吉祥殊胜地，衮绣光仪立寿祠。
穰穰缁侣方俨集，钟鼓梵呗何所祝。
万象舌头悉称寿，宝塔显为舒瑞光。
昔阿育王造佛塔，其数满八万四千。
一塔该八万四千，八万四千同一塔。
八万四千妙喜祥，八万四千妙殊胜。
原均吉祥与殊胜，散作寿域无边春。

作者简介：释大观，字物初，号慈云，俗姓陆，鄞县横溪（今浙江宁波）人。参北涧居简于净慈寺，悟旨，典文翰，声称籍甚。理宗淳祐元年（一二四一）住临安府法相禅院，历住安吉州显慈禅寺、绍兴府象田兴教禅院、庆元府智门禅寺、大慈名山教忠报国禅寺。景定四年（一二六三）入住庆元府阿育王山广利禅寺，卒葬寺西庵。有元德溥等编《物初大观禅师语录》一卷，收入《续藏经》。事见《语录》及《净慈寺志》卷一○《法嗣》。　释大观诗，以辑自《语录》的偈颂及其中单编的诗编为一卷。辑自他书者附于卷末。